《题苏廷尉子仁写程征君君衡北溪幽鱼图》
明代·朱多炡

新安溪水清绝尘，轻舠下可数鱼鳞。溪边直钓非渔父，溪畔幽鱼有逸民。

风扫波文绉成縠，雨过溪毛细于发。欲雨先嘘白岳云，层波碎泻黄山月。

廷尉先生今虎头，赠君䌟纸写沧洲。只知看画矜幽胜，忘却身从画里游。

作者简介：（1541—1589）明宗室，字贞吉，号瀑泉。太祖第十七子宁献王朱权六世孙。封奉国将军。善诗歌，行草宗米芾，兼工山水写生。见古人墨迹，一再临摩，如出其手。尝轻装出游，化名来相如，字不疑，踪迹遍吴楚。既卒，门人子弟私谥清敏先生。有《五游集》、《倦游集》。